Kacambah Utuh Ujai
Oleh: Pambakal Sambang Lihum
Rahatan kamarian Utuh Ujai ne bulik matan pasar Amuntai. Inya manukar kacang hijau satangah kilu gasan diulah bubur kacang di rumah. Sakali sampai di rumah, dilihatinya hibak samut kacangnya tadi. Tapaksa ditampinya di dalam nyiru kacang ne. Napakah waktu itu talinga Utuh ne asa gatal banar, langsung ae digarunya. Kada sangaja di tangannya masih ada kacang hijau ne, langsung tamasuk ka dalam lubang talinga.
Imbah kadada akal lagi mangaluarkan, tapaksa ae ka wadah Duktur Apam nang kabalujuran ahli pananamba panyakit talinga. “Haw, napa habar sanak pina tangan ka talinga tarus?” jar duktur ne asa bingung malihat Utuh Ujai.
“Anu duktur ae, ulun kamasukan kacang hijau dalam talinga,” jar Utuh Ujai mangisahkan.
“Bawa barabah, aku handak mamariksaakan!” jar duktur.
Lalu Duktur Apam mahindau lubang talinga Utuh wan sintar. Uleng-uleng kapala duktur ne sambil baucap, “Ne kada kawa diambil pakai alat ulun, tapaksa harus operasi ringan,” jar duktur.
“Nah iya pang,” jar Utuh, “Kira-kira barapa biaya uprasinya duktur?”
Duktur Apam mahitung-hitung wan kalkulatur. “Kira-kira 2 juta,” jar duktur.
“Jah, larangnya! Adakah nang tamurah atawa gratis haja?” jar Utuh pulang.
“Ada haja pang nang garatis, cuma mudal sabar haja,” jar duktur.
“Ayuha!” jar Utuh Ujai, “Ulun mudal sabar haja nah, kayapa lagi?”
“Kaeni, ikam sirami talinga tiap 2 jam lawan banyu, Insya Allah 2 hari tumbuh kacambahnya. Mun sudah takaluar kacambahnya, hanyar kam tarik bagamatan supaya takaluar,” jar duktur.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn